शिवराज के लिए इस बार का चुनाव आसान नहीं है। अगड़ी और दलित जातियों की नाराजगी के बीच उन्हें किसानों के आक्रोश का भी सामना करना पड़ रहा है। फसलों की कीमत गिरने से किसान गुस्से में हैं। पिछले साल मंदसौर में पुलिस फायरिंग में पांच किसानों की मौत का मामला भी अभी ठंडा नहीं पड़ा है। कांग्रेस अपनी चुनावी रैलियों में किसानों के मुद्दों को जोर-शोर से उठा रही है। मध्य प्रदेश में चुनाव के दौरान कांग्रेस नेताओं में एकजुटता कायम करने की सारी कवायद के बावजूद पार्टी में गुटबाजी खत्म नहीं हो पाई है। यह गुटबाजी कांग्रेस को नुक्सान पहुंचा सकती है। भाजपा के लिए यहां एक बड़ी चुनौती अगड़ी और पिछड़ी जातियों की नाराजगी को शांत करना है।